ΟΙ ΠΡΟΓΡΑΜΜΑΤΙΚΕΣ ΘΕΣΕΙΣ ΚΑΙ ΤΟ ΟΡΑΜΑ ΜΟΥ

ΓΙΑ ΤΟ ΜΕΛΛΟΝ ΤΟΥ ΠΑΝΕΠΙΣΤΗΜΙΟΥ ΜΑΣ

Για να διασφαλιστεί η σταθερή και ανοδική πορεία του Γεωπονικού Πανεπιστημίου Αθηνών στο μέλλον θα πρέπει να διατηρηθεί και να ενισχυθεί **ο δημόσιος χαρακτήρας του**, **η αυτοδυναμία του** και **η παροχή δωρεάν εκπαίδευσης**.

Η **στρατηγική ανάπτυξης** του Πανεπιστημίου μας πρέπει να στηρίζεται σε τρεις κεντρικούς άξονες, **αριστεία στην εκπαίδευση**, **ενίσχυση της έρευνας**, **σύνδεση με την κοινωνία**.

Η επίτευξη των παραπάνω στόχων θα πρέπει να βασιστεί στην ενίσχυση και ανάδειξη του συγκριτικού πλεονεκτήματος του ΓΠΑ, τ**ο γεωπονικό χαρακτήρα του**. Όταν σε άλλες ιστορικές σχολές ΑΕΙ της χώρας η γεωπονική εκπαίδευση είναι σε επίπεδο Τμήματος και οι ειδικότητες αποτελούν κατευθύνσεις, το ΓΠΑ στα 100 χρόνια της λειτουργίας του έχει κατορθώσει να μετατρέψει αυτές τις κατευθύνσεις σε Τμήματα όντας το μοναδικό Γεωπονικό Πανεπιστήμιο της χώρας και ένα από τα λίγα αμιγή Γεωπονικά Πανεπιστήμια στον Ευρωπαϊκό και στον ευρύτερο διεθνή χώρο. Είναι αναμφισβήτητο γεγονός ότι η πρωτογενής παραγωγή στήριξε στο παρελθόν τη χώρα σε περιπτώσεις οικονομικών κρίσεων και αναμφίβολα αποτελεί κύριο πυλώνα οικονομικής ανάπτυξης στη σημερινή δυσχερή οικονομική κατάσταση την οποία βιώνουμε. Η σημασία ενίσχυσης της γεωργικής παραγωγής φαίνεται και από τις τρέχουσες αλλαγές στον Πανεπιστημιακό χάρτη της χώρας στις οποίες η Πολιτεία έχει προαναγγείλει ίδρυση νέων γεωπονικών σχολών και σε άλλα περιφερειακά πανεπιστημιακά ιδρύματα.

Εργαλεία επίτευξης για όλα τα παραπάνω αποτελούν τόσο η εσωτερική αναδιάρθρωση του Πανεπιστημίου μας, ώστε να δηλώνει δομή ακαδημαϊκού ιδρύματος ανάλογη του μεγέθους του όσο και η διεύρυνσή του ώστε να ισχυροποιηθεί η θέση του στον χώρο της τριτοβάθμιας εκπαίδευσης.

**Εσωτερική αναδιάρθρωση:** Ένταξη των έξι υπαρχόντων τμημάτων σε μεγαλύτερο αριθμό σχολών ενισχύοντας έτσι την εσωτερική δομή του ως Πανεπιστημιακό Ίδρυμα τη στιγμή που άλλα μονοθεματικά Πανεπιστήμια μικρότερου μεγέθους και με λιγότερα τμήματα εμφανίζουν μεγαλύτερο αριθμό σχολών.

**Διεύρυνση:** Η διεύρυνση πρέπει να γίνει με γνώμονα και βασικό άξονα το συγκριτικό πλεονέκτημα του ΓΠΑ, **το γεωπονικό χαρακτήρα του**. Με αφορμή τις μεγάλες αλλαγές που συμβαίνουν αυτή τη στιγμή στο χώρο της ανώτατης εκπαίδευσης, είναι η κατάλληλη συγκυρία ώστε το ΓΠΑ να διερευνήσει τη δυνατότητα διεύρυνσής του μέσα στον ευρύτερο χώρο των **γεωτεχνικών επιστημών**. Η διεύρυνση όμως αυτή θα πρέπει να βασιστεί στο διάλογο και στον προγραμματισμό, ξεκινώντας από τη «βάση», τα ακαδημαϊκά Τμήματα που είναι τα καθ’ ύλη αρμόδια για εισηγήσεις στα διάφορα γνωστικά αντικείμενα που θα προταθούν. Οι νέες σχολές/τμήματα που θα ιδρυθούν θα μπορούσαν να είναι πενταετούς κύκλου σπουδών γεωπονικού ή μη χαρακτήρα (υδατοκαλλιέργειες, κτηνιατρική, δασολογία). Πέραν τούτων, στόχος θα μπορούσε να είναι και η δημιουργία Τμημάτων σε νέα σύγχρονα γνωστικά αντικείμενα την ανάγκη των οποίων καταδεικνύει η εξέλιξη της επιστήμης. Τα νέα αυτά τμήματα θα μπορούσαν να ανήκουν ή να ενταχθούν σε σχολές ως τετραετή προγράμματα σπουδών απονέμοντας τίτλους μη γεωπονικού χαρακτήρα αλλά πάντοτε μέσα στο χώρο των γεωτεχνικών επιστημών (διατροφολογία, βιο/γεωπληροφορική). Έτσι, διευρύνεται η πανεπιστημιακή δομή του ΓΠΑ και ενισχύεται ο γεωπονικός χαρακτήρας και ο πενταετής συνεχής και αδιάσπαστος κύκλος σπουδών των έξι υπαρχόντων τμημάτων του στα οποία πρόσφατα αναγνωρίστηκε μετά από μακροχρόνια προσπάθεια η απονομή ενιαίου πτυχίου ισοδύναμου των αγγλοσαξωνικών master (integrated master).

Τέτοιου είδους εσωτερική αναδιάρθρωση και διεύρυνση θα ισχυροποιήσει τη θέση του ΓΠΑ στο μέλλον ώστε, σε τυχόν επερχόμενες «συνενώσεις» να αποτελέσει πόλο έλξης μικρότερων πανεπιστημιακών ιδρυμάτων και μάλιστα με θεματικά αντικείμενα και δομή αντίστοιχη. Επομένως, είναι αδιανόητο να ισχυρίζεται κάποιος ότι υπερασπίζεται την αυτοδυναμία του ΓΠΑ υποστηρίζοντας τη διάσπαση των υπαρχόντων τμημάτων του σε τμήματα τετραετούς διάρκειας σπουδών μη γεωπονικού χαρακτήρα και μη παρέχοντας πτυχία ενιαίου πενταετούς κύκλου σπουδών.

ΕΠΙΜΕΡΟΥΣ ΔΡΑΣΕΙΣ

**Προγράμματα σπουδών:** Διαρκής επικαιροποίηση των προπτυχιακών προγραμμάτων σπουδών στοχεύοντας σε ένα φοιτητοκεντρικό σύστημα στο οποίο τα μαθησιακά αποτελέσματα θα αντικατοπτρίζουν τους στόχους κάθε τμήματος, εξασφαλίζοντας και ενισχύοντας την επαγγελματική επάρκεια των αποφοίτων. Απώτερος στόχος η πιστοποίηση των προγραμμάτων σπουδών σε εθνικό και ευρωπαϊκό επίπεδο και η κατοχύρωση και αναγνώριση διεθνώς του πενταετούς πτυχίου μας.

**Διεύθυνση Σπουδών:** Έχοντας ήδη επιτύχει την παροχή ηλεκτρονικών πιστοποιητικών σπουδών στους φοιτητές, την εφαρμογή του Συστήματος Συσσώρευσης Πιστωτικών Μονάδων (ECTS) στα προγράμματα σπουδών των Τμημάτων, τη δυνατότητα έκδοσης Παραρτήματος Διπλώματος, την ηλεκτρονική κατάθεση βαθμολογιών και τη δημιουργία πλατφόρμας για ηλεκτρονική διαχείριση της πρακτικής εξάσκησης, έχουν τεθεί οι βάσεις για την περαιτέρω βελτίωση των παροχών προς τη φοιτητική κοινότητα με αξιοποίηση των δυνατοτήτων που παρέχουν οι σύγχρονες ηλεκτρονικές υπηρεσίες. Η απόκτηση εξελιγμένου φοιτητολόγιου και η χρήση του κατάλληλου λογισμικού για τη δημιουργία προγραμμάτων διδασκαλίας και εξετάσεων με ταυτόχρονη κατανομή των χώρων (αίθουσες διδασκαλίας, αμφιθέατρα) είναι άμεση και επιβεβλημένη προτεραιότητα.

**Διεύθυνση Διοικητικού:** Περαιτέρω ανάπτυξη της ηλεκτρονικής διακυβέρνησης με επέκταση των ηλεκτρονικών διεπαφών των διαφόρων διοικητικών υπηρεσιών του Πανεπιστημίου αξιοποιώντας και βελτιώνοντας την ήδη υπάρχουσα δομή των πληροφορικών συστημάτων (ηλεκτρονικό πρωτόκολλο, Διεύθυνση Διοικητικού, Διεύθυνση Οικονομικού, Τεχνική Υπηρεσία) για καταπολέμηση της γραφειοκρατίας, μείωση έντυπης αλληλογραφίας και επιτάχυνση εσωτερικών διαδικασιών με την ηλεκτρονική διακίνηση και υπογραφή εγγράφων μεταξύ των εμπλεκομένων υπηρεσιών.

**Διεύθυνση Οικονομικού:** Το υπάρχον πληροφοριακό σύστημα έχει βελτιώσει αισθητά τη λειτουργία των οικονομικών υπηρεσιών για τη διαχείριση των Δημοσίων Δαπανών. Για βελτίωση της εξυπηρέτησης των μελών της πανεπιστημιακής κοινότητας είναι απαραίτητη η περαιτέρω ανάπτυξή του και η ενίσχυση της ηλεκτρονικής διαχείρισης των αιτημάτων των διοικουμένων (ηλεκτρονική αίτηση, παρακολούθηση πορείας αιτήματος).

**Τεχνική Υπηρεσία:** Με την πρόσφατη απόκτηση ανεξάρτητου ηλεκτρονικού πρωτοκόλλου και την ηλεκτρονική διαχείριση των αιτημάτων προς τη Διεύθυνση Οικονομικού ανοίγονται νέοι δρόμοι στη λειτουργία της Τεχνικής Υπηρεσίας του Πανεπιστημίου μας. Είναι απαραίτητη η συνέχιση και βελτίωση της ηλεκτρονικής αυτής διαδικασίας για την ταχύτερη και αποτελεσματικότερη διεκπεραίωση των τεχνικών έργων. Η μείωση της γραφειοκρατίας μέσω της ηλεκτρονικής διεκπεραίωσης έχει αυξήσει την αποτελεσματικότητα των εμπλεκομένων υπηρεσιών. Τα περιθώρια βελτίωσης θα διευκολύνουν ακόμα παραπάνω την αποτελεσματικότητά τους.

**Ειδικός Λογαριασμός Κονδυλίων Έρευνας:** Το πρόσφατο ασφυκτικό πλαίσιο λειτουργίας του ΕΛΚΕ με την ένταξή του στους φορείς Γενικής Κυβέρνησης καθιστά σχεδόν δυσλειτουργική τη διαχείριση των προγραμμάτων. Με δεδομένη και αναπόφευκτη την υπάρχουσα κατάσταση είναι απαραίτητη η εξεύρεση διεξόδων για την όσο το δυνατό μεγαλύτερη ευελιξία στην εξυπηρέτηση των μελών του ΓΠΑ (όπως η πρόσφατη ρύθμιση για δαπάνες έως 2.500 ευρώ), ώστε να μην αποθαρρυνθεί η αναζήτηση και συμμετοχή σε ερευνητικά προγράμματα. Μάλιστα, τώρα επιβάλλεται η δημιουργία δομής για την υποστήριξη των ενδιαφερομένων για υποβολή ερευνητικών προγραμμάτων αλλά και η ενημέρωση και διευκόλυνση των εμπλεκομένων στις νέες γραφειοκρατικές διαδικασίες, αφού σύμφωνα με τη νέα νομοθεσία κάθε Επιστημονικός Υπεύθυνος έχει την ευθύνη διαχείρισης του 25% του προϋπολογισμού κάθε έργου. Είναι πρόδηλο ότι οποιαδήποτε απόπειρα αλλαγής του νομικού καθεστώτος λειτουργίας του ΕΛΚΕ μπορεί να παρακαμφθεί από την Πολιτεία με αλλαγή του νομοθετικού πλαισίου λειτουργίας του ανά πάσα στιγμή. Αξίζει να τονιστεί ότι μόλις πριν λίγους μήνες οι ΕΛΚΕ δεν ανήκαν στους φορείς Γενικής Κυβέρνησης ενώ οι Εταιρίες Αξιοποίησης των ΑΕΙ έχουν ενταχθεί στο καθεστώς αυτό εδώ και αρκετά χρόνια αν και είναι Ανώνυμες Εταιρίες.

**Τμήμα Δικτύων-Διαδικτύου:** Είναι άμεσα επιβεβλημένη η αναβάθμιση του εξοπλισμού για τη βελτίωση των υπηρεσιών που παρέχει το Τμήμα. Αν και τα οικονομικά πλαίσια χρηματοδότησης είναι ασφυκτικά περιορισμένα υπάρχουν δυνατότητες εξεύρεσης πόρων μέσω του Προγράμματος Δημοσίων Επενδύσεων για αναβαθμίσεις βασικών δομών των ΑΕΙ. Θα επιδιωχθεί ο εκσυγχρονισμός του τηλεφωνικού δικτύου, η επέκταση των παρεχόμενων διαδικτυακών υπηρεσιών και η αναβάθμισή τους με ασύρματα δίκτυα προς τα μέλη της πανεπιστημιακής κοινότητας. Η ήδη υπάρχουσα δομή των τηλεματικών υπηρεσιών υποστήριξης διοικητικών διαδικασιών (τηλεδιασκέψεις, συμμετοχές σε εκλεκτορικά σώματα) πρέπει να ενισχυθεί και να επεκταθεί με νέους κατάλληλα εξοπλισμένους τηλεματικούς χώρους. Με βάση το νέο νομοθετικό πλαίσιο των ΑΕΙ αλλά και για την ενίσχυση της σύνδεσης του ΓΠΑ με την κοινωνία είναι επιβεβλημένη η ανάπτυξη μεθόδων εξ’ αποστάσεως εκπαίδευσης (σύγχρονη και ασύγχρονη τηλεκπαίδευση, σεμινάρια προς τρίτους) για δυνατότητα συμμετοχής και οικονομικά αδύνατων ή χωρικά απομακρυσμένων συμπολιτών μας.

**Εταιρία Αξιοποίησης και Διαχείρισης-Διεύθυνση Αγροκτημάτων:** Η κατά τα τελευταία χρόνια ανοδική πορεία της δραστηριότητας της Εταιρίας Αξιοποίησης και Διαχείρισης της Περιουσίας του ΓΠΑ (ΕΑΔΠ) θα πρέπει να συνεχιστεί και να ενισχυθεί. Η λειτουργία της δεν πρέπει να βασίζεται σε ιδιωτικο-οικονομικά κριτήρια αλλά να έχει ως στόχο την παραγωγή προϊόντων που θα φέρουν ως σήμα κατατεθέν την ιδιαίτερη ονομασία του ΓΠΑ (brand name) και θα είναι αποτέλεσμα της δραστηριότητας και έρευνας του Πανεπιστημίου. Σε αυτό το πλαίσιο θα πρέπει να ενισχυθεί η προσπάθεια που ξεκίνησε τα τελευταία χρόνια με την παραγωγή βιολογικού οίνου του ΓΠΑ, ο οποίος ήδη έχει ταξιδέψει σε αγορές του εξωτερικού (Ολλανδία) και για τον οποίο ανοίγονται μεγάλες προοπτικές που κύριο στόχο έχουν την προβολή του ΓΠΑ.

Η επιτυχία της ΕΑΔΠ να προχωρήσει σε νέες δραστηριότητες έτσι ώστε για πρώτη φορά να συμμετέχει και μάλιστα ως συντονιστής σε Πρόγραμμα ΕΣΠΑ «Ερευνώ-Δημιουργώ-Καινοτομώ» με σκοπό την αξιοποίηση νέας φυσικής Ελληνικής μικροβιακής χλωρίδας ώστε να παραχθεί υψηλής ποιότητας Ελληνικός οικολογικός και τυποποιημένος οίνος, που θα αναδεικνύει τις ιδιαίτερες οργανοληπτικές ιδιότητες των ελληνικών κρασιών, θα πρέπει να αποτελέσει απαρχή τέτοιων προσπαθειών και να ενισχυθεί με το απαραίτητο προσωπικό ώστε να αυξηθεί αυτού του είδους η πρωτοβουλία.

Η Διεύθυνση Αγροκτημάτων πέρα από τη διαχείριση της καλλιέργειάς τους και την παροχή συμβουλών προς τους αγρότες της περιοχής, πρέπει να υποστηριχθεί ώστε να αναπτύξει ακόμη περισσότερες ερευνητικές δραστηριότητες όπως αυτές της εγγραφής Ελληνικής ποικιλίας δίκοκκου σιταριού στον Εθνικό Κατάλογο, των πειραματικών δοκιμών καλλιέργειας ψυχανθών, της καλλιέργειας βιολογικών σιτηρών. Είναι απαραίτητη η ενθάρρυνση των μελών της ακαδημαϊκής κοινότητας για την ευρύτερη αξιοποίηση των αγροκτημάτων για πειραματικούς και εκπαιδευτικούς σκοπούς και θα υποστηριχθεί με την παροχή των απαραίτητων διευκολύνσεων από την πλευρά της Διοίκησης.

**Βιβλιοθήκη και Κέντρο Πληροφόρησης:** Η σοβαρή υποχρηματοδότηση έχει οδηγήσει σε πολύ μεγάλη μείωση των κονδυλίων για τη λειτουργία της ΒΚΠ. Προκειμένου να εξασφαλιστούν οι απαραίτητες υπηρεσίες προς τους χρήστες είναι επιβεβλημένη η συνέχιση της αξιολόγησης της χρήσης των τεκμηρίων, ώστε να γίνεται ορθολογική χρήση των περιορισμένων διαθέσιμων κονδυλίων και οι περικοπές να έχουν τις ελάχιστες δυνατές επιπτώσεις. Είναι επιβεβλημένη ανάγκη η επέκταση του ωραρίου λειτουργίας της ΒΚΠ η οποία θα εξασφαλιστεί μόνο μέσω της ενίσχυσης του υπάρχοντος προσωπικού.

**Διοικητικό Προσωπικό:** Η υποστελέχωση όλων των διοικητικών υπηρεσιών του ΓΠΑ κατά τα τελευταία χρόνια είναι δεδομένη και απαιτείται άμεση και αποτελεσματική λύση. Η πρόσφατη ολοκλήρωση της διαδικασίας των περιγραμμάτων θέσης όλου του προσωπικού με σκοπό την άμεση ένταξη του ΓΠΑ στην κινητικότητα διαφαίνεται ως η πλέον ρεαλιστική και μόνη διέξοδος για την κάλυψη των αναγκών σε προσωπικό. Η Πολιτεία πρέπει να προχωρήσει άμεσα στην αποδοχή του σύγχρονου οργανογράμματος που έχει συνταχθεί στο ΓΠΑ και στο οποίο αποτυπώνονται όλες οι δομές λειτουργίας και οι ανάγκες του σε προσωπικό.

**Σύνδεση με την κοινωνία:** Η παροχή σεμιναρίων προς νέους άνεργους που θέλουν να ασχοληθούν με τον αγροδιατροφικό τομέα (Τριπτόλεμος) αλλά και προς συμπολίτες μας που επιζητούν επιμόρφωση σε θέματα που πραγματεύεται το ΓΠΑ (σεμινάρια προς τρίτους) θα πρέπει να συνεχιστεί και να διευρυνθεί. Η νεοαποκτηθείσα δομή του Κέντρου Επιμόρφωσης και Δια Βίου Μάθησης (ΚΕ.ΔΙ.ΒΙ.Μ.) έχει αναλάβει το συγκεκριμένο ρόλο και η ενθάρρυνση για συμμετοχή όλων των εμπλεκομένων μελών της ακαδημαϊκής κοινότητας θα ενισχύσει την κοινωνική προσφορά του ΓΠΑ. Η έως τώρα εμπειρία εξασφαλίζει την επιτυχία αυτής της προσπάθειας.

**Διεθνοποίηση:** Ένας από τους στόχους του Πανεπιστημίου μας θα πρέπει να είναι η αναγνώριση στο διεθνές γίγνεσθαι των ΑΕΙ και μάλιστα μεταξύ εκείνων που θεραπεύουν αντίστοιχα αντικείμενα. Οι πλέον αντιπροσωπευτικοί πρέσβεις μιας τέτοιας διάδοσης της πανεπιστημιακής μας πραγματικότητας είναι οι διεθνείς επισκέπτες του. Η ανοδική πορεία των ανταλλαγών, φοιτητών, μελών ΔΕΠ και προσωπικού εντός και πρόσφατα εκτός Ε.Ε. έχει θέσει τα θεμέλια μιας τέτοιας προβολής. Επιπλέον, οι μετακινήσεις των μελών της ακαδημαϊκής μας κοινότητας προς το εξωτερικό ενισχύει τη θέση του ΓΠΑ ως ενός αναγνωρισμένου πανεπιστημίου στο χώρο του, όπως καταδεικνύουν τα θετικά σχόλια των ΑΕΙ που τα μέλη μας έχουν επισκεφθεί. Άμεσος στόχος είναι η περαιτέρω προσέλκυση επισκεπτών στο ΓΠΑ αλλά και η παρότρυνση και διευκόλυνση των μελών του για μετακίνηση τόσο στην ΕΕ όσο και με την πρόσφατη δράση της διεθνούς κινητικότητας σε όλα τα μέρη του κόσμου, από την Ουκρανία και το Καζακστάν έως τη Βραζιλία και την Αυστραλία. Οι κατά τα τελευταία χρόνια πρόσθετες επιχορηγήσεις πλέον του τακτικού προϋπολογισμού από την Εθνική Μονάδα τεκμηριώνουν την επιτυχή λειτουργία του προγράμματος ανταλλαγών και δικαιολογούν αιτήματα για περαιτέρω αυξημένη επιχορήγηση. Ένα ισχυρό ακαδημαϊκό εργαλείο για διεθνοποίηση του ΓΠΑ είναι η οργάνωση ξενόγλωσσων μεταπτυχιακών προγραμμάτων σπουδών. Πρέπει να είναι ξεκάθαρο ότι μια τέτοια πρωτοβουλία ανήκει ουσιαστικά στα μέλη ΔΕΠ, ενώ ο ρόλος της Διοίκησης είναι υποστηρικτικός και συμβουλευτικός. Προς αυτήν την κατεύθυνση θα παρασχεθεί κάθε διοικητική υποστήριξη προς τα μέλη ΔΕΠ που είναι διατεθειμένα να επιχειρήσουν ένα τέτοιο σημαντικό εγχείρημα.

**Εξωστρέφεια:** Είναι αναμφισβήτητο γεγονός ότι κατά την τελευταία τετραετία η εξωστρέφεια του ΓΠΑ έχει παρουσιάσει αλματώδη ανάπτυξη. Έχει εκφραστεί τόσο με ακαδημαϊκές συνεργασίες όσο και με δραστηριότητες εντός του Ιδρύματος που αφορούν στους φοιτητές και τα υπόλοιπα μέλη της πανεπιστημιακής κοινότητας αλλά και στους συμπολίτες μας. Συντεταγμένοι με τις υποδείξεις της τελευταίας εξωτερικής αξιολόγησης του Πανεπιστημίου μας θα πρέπει να διατηρήσουμε αλλά και να συνεχίσουμε περαιτέρω όλη αυτήν την προσπάθεια. Σε ένα σύγχρονο πανεπιστήμιο οι κοινωνικές του δραστηριότητες προσφέρονται προς τα μέλη της κοινότητάς του αλλά και διαχέονται και προς τους πολίτες. Ένα δημόσιο Πανεπιστήμιο είναι συνεπές στο ρόλο του όταν είναι προσβάσιμο από τα μέλη της κοινωνίας.

**Καινοτομία και επιχειρηματικότητα:** Είναι επιβεβλημένο τα αποτελέσματα της έρευνας ενός ΑΕΙ να μην αποτελούν απλώς κτήμα των μελών του αλλά να διαχέονται στην κοινωνία. Παράλληλα, είναι πολύ σημαντική η στήριξη των αποφοίτων του σε θέματα επιχειρηματικότητας, έτσι ώστε να εκπαιδεύονται στη δημιουργία των δικών τους επιχειρήσεων και να αναπτύσσουν δυνατότητες συνεργασιών με παραγωγικούς και επαγγελματικούς φορείς. Με τη δημιουργία και στήριξη ενός Κέντρου Καινοτομίας και Επιχειρηματικότητας θα διευρυνθούν οι δυνατότητες απασχολησιμότητας των αποφοίτων μας και θα κατοχυρωθούν τα αποτελέσματα της έρευνας προς όφελος του ΓΠΑ και της κοινωνίας.

**Φοιτητική μέριμνα-Κτηριακές υποδομές:** Θα πρέπει να ενισχυθεί περαιτέρω η ήδη βελτιωμένη παροχή υπηρεσιών προς τους φοιτητές. Στόχος είναι η ακόμη καλύτερη σίτιση, η διερεύνηση της δυνατότητας παροχής στέγασης, η διεύρυνση του ωραρίου λειτουργίας της βιβλιοθήκης, η βελτίωση των χώρων αναψυχής εντός του πανεπιστημιακού campus, η αύξηση του αριθμού των υποτροφιών, η δυνατότητα συμμετοχής σε αθλητικές δραστηριότητες, στο γυμναστήριο, σε κοινωνικά και πολιτιστικά δρώμενα.

Ο διπλασιασμός του αριθμού των φοιτητών κατά τα τελευταία χρόνια επιβάλει τόσο τη βελτίωση των διαθέσιμων κτηριακών εγκαταστάσεων όσο και τη δημιουργία νέων χώρων διδασκαλίας και έρευνας. Πέραν της προγραμματισμένης κατασκευής δύο νέων αμφιθεάτρων χωρητικότητας 120 ατόμων το καθένα απαιτείται η δημιουργία περισσότερων κτηριακών υποδομών και ασφαλώς οικονομικής ενίσχυσης από την Πολιτεία ώστε να στηριχθεί ο εργαστηριακός χαρακτήρας της εκπαίδευσης των φοιτητών στο ΓΠΑ.

**Συμπερασματικά …**

Όλα όσα έχουν εκτεθεί παραπάνω συνηγορούν στο ότι η σταθερότητα του Γεωπονικού Πανεπιστημίου Αθηνών στο μέλλον εξασφαλίζεται μόνο με τη διατήρηση του δημόσιου χαρακτήρα του, της αυτοδυναμίας του και της αναδιάρθρωσης της εσωτερικής δομής και διεύρυνσής του προς τον ευρύτερο γεωτεχνικό χώρο. Βασικός άξονας για την επίτευξη αυτών των στόχων είναι το συγκριτικό του πλεονέκτημα, ο γεωπονικός χαρακτήρας του. Παράγοντες που έχουν συμβάλλει προς αυτή την κατεύθυνση είναι η κατά τα τελευταία χρόνια βελτίωση της ποιότητας των εισερχομένων φοιτητών (ένταξη του ΓΠΑ στο 3ο Επιστημονικό Πεδίο εισαγωγής στα ΑΕΙ - Επιστήμες Υγείας και Ζωής), η χορήγηση πτυχίου γεωπόνου με έξι διακριτές ειδικότητες αντίστοιχες των Τμημάτων του και η διάρθρωση της εκπαίδευσης σε πενταετή συνεχή και αδιάσπαστο κύκλο σπουδών που οδηγεί σε απονομή τίτλου μεταπτυχιακού επιπέδου ισοδύναμου με τα αγγλοσαξωνικά masters.

Αγαπητές και αγαπητοί συνάδελφοι, είναι πεποίθησή μου ότι το Γεωπονικό Πανεπιστήμιο Αθηνών με όλα τα παραπάνω χαρακτηριστικά που ανέλυσα είναι ένα μοναδικό ανώτατο εκπαιδευτικό ίδρυμα γεωπονικών σπουδών με δυναμική τόσο στη χώρα όσο και διεθνώς.

Αξιοποιώντας την πολυετή διοικητική εμπειρία μου στο Ίδρυμα, δεσμεύομαι να εργαστώ με αφοσίωση και σθένος για την επίτευξη όλων των παραπάνω στόχων που έθεσα, αν με τιμήσετε με την ψήφο σας.

Επαμεινώνδας Παπλωματάς

Καθηγητής Φυτοπαθολογίας

Υποψήφιος για τη θέση του Πρύτανη για την περίοδο 2018-2022.